CELEX: 32016R1645
Language: hr
Date: 2016-09-07 00:00:00
Title: Provedbena uredba Komisije (EU) 2016/1645 оd 7. rujna 2016. o razvrstavanju određene robe u kombiniranu nomenklaturu

14.9.2016   
            
            
               HR
            
            
               Službeni list Europske unije
            
            
               L 245/3
            
         PROVEDBENA UREDBA KOMISIJE (EU) 2016/1645
   оd 7. rujna 2016.
   o razvrstavanju određene robe u kombiniranu nomenklaturu
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
   budući da:
   
               (1)
            
            
               Radi osiguravanja jedinstvene primjene kombinirane nomenklature koja je priložena Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.
            
         
               (2)
            
            
               Uredbom (EEZ) br. 2658/87 utvrđena su opća pravila o tumačenju kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.
            
         
               (3)
            
            
               U skladu s navedenim općim pravilima, robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).
            
         
               (4)
            
            
               Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.
            
         
               (5)
            
            
               Mjere predviđene u ovoj Uredbi u skladu su s mišljenjem Odbora za carinski zakonik,
            
         DONIJELA JE OVU UREDBU:
   Članak 1.
   Roba iz stupca (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.
   Članak 2.
   U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. rujna 2016.
      
         
            Za Komisiju,
         
         
            u ime predsjednika,
         
         Stephen QUEST
         
            Glavni direktor za oporezivanje i carinsku uniju
         
      
   
   
      (1)  SL L 269, 10.10.2013., str. 1.
   
   
      (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).
   
      PRILOG
      
                  Opis robe
               
               
                  Razvrstavanje (oznaka KN)
               
               
                  Obrazloženje
               
            
                  (1)
               
               
                  (2)
               
               
                  (3)
               
            
                  Proizvod u obliku nepravilnih, plosnatih, smeđih, tvrdih fragmenata (debljine približno 2 mm) ili pahuljica, proizveden od:
                  
                              —
                           
                           
                              borove smole (koja se naziva i smola talovog ulja ili kolofonij)
                              s masenim udjelom otprilike 58–69 %,
                           
                        
                              —
                           
                           
                              anhidrida maleinske kiseline
                              s masenim udjelom otprilike 1–4 %
                           
                        
                              —
                           
                           
                              raznih fenola
                              s masenim udjelom otprilike 11–24 %
                           
                        
                              —
                           
                           
                              formaldehida
                              s masenim udjelom otprilike 5,5–9 % i
                           
                        
                              —
                           
                           
                              pentaeritritola
                              s masenim udjelom otprilike 7–12 %
                           
                        Proizvod je dobiven u višefaznom postupku koji započinje pretvaranjem kolofonija i anhidrida maleinske kiseline u kolofonijski adukt. Nakon dodavanja magnezijeva oksida (kao katalizatora za daljnje reakcije), fenola i formaldehida stvara se polimerizirana smola. Konačno, nakon dodavanja pentaeritritola esterificiraju se skupine slobodnih masnih kiselina u smoli.
                  Predmetni proizvod upotrebljava se u tiskarskoj industriji kao sredstvo za lijepljenje.
               
               
                  3909 40 00 
               
               
                  Razvrstavanje se utvrđuje u skladu s općim pravilima 1, 3(a) i 6 za tumačenje kombinirane nomenklature i nazivima oznaka KN 3909  i 3909 40 00 .
                  Razvrstavanje u tarifni broj 3506  kao sredstva za lijepljenje na osnovi polimera iz tarifnih brojeva 3901  do 3913  isključeno je primjenom općeg pravila 3(a) jer je proizvod detaljnije opisan u tarifnom broju 3909 .
                  U proizvodnji derivata kolofonija, kolofinijski adukt esterificiran je etilen-glikolom, glicerolom ili nekim drugim višehidroksilnim alkoholom (vidjeti i napomene s objašnjenjem harmoniziranog sustava uz tarifni broj 3806  (D)(I)(7)). Međutim, u slučaju dotičnog proizvoda, prije esterifikacije višehidroksilnim alkoholom (u ovom slučaju pentaeritritolom) dolazi do polimerizacijske reakcije s fenolom i formaldehidom. Razvrstavanje u tarifni broj 3806  kao derivata kolofonija stoga je isključeno.
                  Molekule polimeriziranog poluproizvoda imaju molekularnu masu od oko 5 000 –30 000  g/mol. Potom se dodavanjem pentaeritritola esterificiraju skupine slobodnih masnih kiselina i slijedi unakrsno vezivanje uz povećanje molekularne mase na otprilike 100 000  g/mol. Stoga je dobiveni proizvod polimer iz poglavlja 39., koji se zbog velike molekularne mase razlikuje od adukata i derivata kolofonija iz tarifnog broja 3806 .
                  Proizvod se stoga razvrstava u oznaku KN 3909 40 00  kao fenolne smole.